“Уем сөзентесе һаман уяу...”  (Айгөл Имамиева шигырьләре)

	Имамиева Айгөл Русил кызы 1986 елның 14 июлендә Саба районы Күкчә авылында дөньяга килә. Казан дәүләт университетының журналистика һәм социология факультетын тәмамлый. “Шигъриятне күңелдә туган аерым мизгелләрне, халәтне кәгазь битенә төшерү өчен кулланам, остазым дип класс җитәкчем, каләм серләренә төшендерүче югары категорияле укытучы Гөлсинә Кыямованы саныйм...”,- ди Айгөл Русил кызы. 	 Спортның чаңгы һәм җиңел атлетика төре белән шөгыльләнә, республика беренчелекләрендә район данын яклап чыгыш ясый. Районның иҗтимагый тормышыннан читтә калмаска тырыша, күпсанлы төрле дәрәҗә рәхмәт хатлары, спорт, мәдәният өлкәсендә ирешкән уңышлары бар. Теләченең җирлекара китапханәсе каршында оешкан “Йөзек кашы” әдәби берләшмәсендә мәктәп елларыннан бирле әгъза булып тора,  2008-2013 елларда район мәдәният йорты каршында эшләп килүче “Сердәш” халык театры составында спектакльләрдә уйный. “Ызандашлар” төркеме әгъзасы. Әрнүле уйлар? 
Безнең тормыш, ахры, тоташ ялган.
Якты киләчәкнең шәмнәре
Үлер-үлмәс пыскый фитилендә
Беткән ихласлыкның кадере.
Безнең тормыш тоташ ялган икән!
Күзләр сукыр, шуны күрмәгән...
Йокысыннан уянса халәтем-
Дөнья пычрак, дөнья керләнгән...
Караңгыда кармаланып атлап
Бәндә сукыр. Тәүбә күмелгән.
Күңел керен кырып юсаң гына
Зәгыйфь аваз чыгар түреннән.


Күзләр сукыр...
Тормыш тоташ ялган...
Үз-үзеңне алдап күнегелгән...
﻿     
	Айгөл ИМАМИЕВА	
Матбугат.ру

	№ --- | 26.12.2017	


